Sven Nordqvist er føddur í 1946 í Helsingborg og hevur teknað og málað alt sítt lív. Hann hevur útbúgving sum arkitektur, men hann gjørdist barnabókarithøvundur og illustratørur í 1983, tá ið hann vann eina myndabókakapping við bókini Agaton Öman och Alfabetet, sum forlagið Opal skrivaði út. Stóra gjøgnumbrotið kom tó í 1984, tá ið Pannukøkulagkøkan kom út og lesarin fyrstu ferð hittir Pettson gamla og kettuna Findus. Myndirnar í bókum hansara eru sera litríkar og fullar í smálutum. Nógv hendir á hvørjari mynd, smáar dunnur, sum fara rennandi við brotnum eggi á børu, lítlar verur, sum standa á krakkum fyri at hyggja út gjøgnum eitt hol, smáar verur á stúltum fyri at røkka upp um borðkantin og mangt annað, sum kann fáa bæði børn og vaksin at sita í tímavís og hyggja í bøkurnar hjá Sven Nordqvist.